钦定古今图书集成/明伦汇编/交谊典/第071卷 > 宋册府元龟 > 《夏初饯宋三少府之丰城序》骆宾王
## 钦定古今图书集成/明伦汇编/交谊典/第071卷 > 宋册府元龟 > 《夏初饯宋三少府之丰城序》骆宾王

黯然消魂者，岂非生离之恨欤？况帝里天津，槐衢分
黑龙之水；巴陵地道，枫江遥白马之门。亲友徘徊，缔
欢言于促膝；故人樽酒，掩离涕于交颐。于时晚吹吟
桐，疑奏离别之曲；轻秋入麦，似惊摇落之情。白日将
颓，青山行暮。想姑苏之地，夕露霑衣；望吴会之郊，断
云飘盖。嗟乎！岐路是他乡之恨，沟水非明日之欢。虽
“玉斗临吴，太阿之气可识；金陵背楚，小山之路行遥。
盍各赋诗，式昭离绪”云尔。